32012R0760
L 226/1
SLUŽBENI LIST EUROPSKE UNIJE
21.08.2012.
PROVEDBENA UREDBA KOMISIJE (EU) br. 760/2012
od 21. kolovoza 2012.
o izmjeni Uredbe (EZ) br. 595/2004 u pogledu intenziteta kontrola koje države članice vrše u okviru sustava mliječnih kvota
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 85. u vezi s njezinim člankom 4.,
budući da:
(1)
Člankom 22. Uredbe Komisije (EZ) br. 595/2004 od 30. ožujka 2004. o utvrđivanju detaljnih pravila za primjenu Uredbe Vijeća (EZ) br. 1788/2003 o uvođenju pristojbe u sektoru mlijeka i mliječnih proizvoda (2) predviđen je intenzitet kontrola koje moraju vršiti države članice u vezi s mlijekom isporučenim u okviru sustava kvota. Ako su u svakom od tri prethodna dvanaestomjesečna razdoblja ukupne usklađene isporuke bile manje od 95 % nacionalne kvote za isporuku, intenzitet kontrola isporuka može se smanjiti s 2 % na 1 % proizvođača te s 40 % na 20 % količine mlijeka prijavljene nakon prilagodbe.
(2)
Administrativni postupci kod tih kontrola relativno su složeni i treba ih pojednostavniti.
(3)
Države članice imaju višegodišnje iskustvo u vršenju tih kontrola i koriste opći plan kontrola na temelju analiza rizika.
(4)
Rezultati revizija koje je Komisija provela u državama članicama pokazuju da u gotovo nijednom slučaju nisu bili potrebni nikakvi ispravci.
(5)
U skladu s Prilogom IX. Uredbi (EZ) br. 1234/2007, sustav mliječnih kvota prestaje se primjenjivati 2015.
(6)
Stoga je primjereno utvrditi intenzitet kontrola isporuka u svim državama članicama na 1 % proizvođača i 20 % količine isporučenog mlijeka prijavljene nakon prilagodbe te udvostručiti broj kontrola samo u slučajevima značajnih nepravilnosti ili odstupanja.
(7)
Uredbu (EZ) br. 595/2004 treba stoga na odgovarajući način izmijeniti.
(8)
Budući da je svrha predloženih izmjena smanjenje intenziteta kontrola te time i smanjenje administrativnog opterećenja država članica, te bi se izmjene trebale primjenjivati u odnosu na tekuće dvanaestomjesečno razdoblje koje je započelo 1. travnja 2012. Ova se Uredba treba stoga primjenjivati od tog datuma.
(9)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Uredba (EZ) br. 595/2004 mijenja se kako slijedi:
1.
Članak 19. stavak 3. zamjenjuje se sljedećim:
„3. Kontrole se smatraju završenima kad izvješće o kontroli postane dostupno.
Sva izvješća o kontroli moraju biti završena najkasnije 18 mjeseci nakon završetka dotičnog dvanaestomjesečnog razdoblja.
Međutim, u slučaju kada se kontrole predviđene u članku 20. kombiniraju s drugim kontrolama, poštuju se rokovi utvrđeni za te druge kontrole i izradu odgovarajućih izvješća o kontroli.”
2.
Članak 22. mijenja se kako slijedi:
(a)
stavak 1. zamjenjuje se sljedećim:
„1. Kontrolama iz članka 21. stavka 1. obuhvaćeno je najmanje:
(a)
1 % proizvođača za svako dvanaestomjesečno razdoblje;
(b)
20 % količine mlijeka koja je za dotično razdoblje prijavljena prije prilagodbe; i
(c)
reprezentativni uzorak mlijeka koje se prevozi između odabranih proizvođača i otkupljivača.
Kontrole prijevoza iz točke (c) vrše se posebno kod istovara u mljekarama.”;
(b)
dodaje se novi stavak 4.:
„4. Ako se kontrolama otkriju značajne nepravilnosti ili odstupanja u regiji ili dijelu regije, nadležno tijelo udvostručuje broj kontrola tijekom dotičnog dvanaestomjesečnog razdoblja i sljedećeg dvanaestomjesečnog razdoblja u toj regiji ili dijelu te regije.”
Članak 2.
Ova Uredba stupa na snagu na dan objave u Službenom listu Europske unije.
Primjenjuje se od 1. travnja 2012.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 21. kolovoza 2012.